Чрез Държавна агенция за бежанците при Министерския съвет


До Административен съд София-град


Ж            А            Л            Б            А

УВАЖАЕМИ ГОСПОДИН/ГОСПОЖО АДМИНИСТРАТИВЕН СЪДИЯ,

С  обжалваното решение на председателя на ДАБ при МС ми бе отказано предоставянето на статут на бежанец и хуманитарен статут на основание чл.75 ал.1, т.2 и 4 във връзка с чл.8 и чл.9 от ЗУБ,както и на основание чл.12, ал.1, т.6 и чл.12, ал.2, т.4 от ЗУБ. Оспорвам решението като незаконосъобразно, поради допуснати при постановяването му съществени нарушения на административно производствените правила и противоречие с приложимия материален закон по следните съображения:

I. По нарушенията на материалноправните разпоредби на закона.

Обжалваният административен акт е постановен в нарушение на материалните разпоредби на чл.9, ал.1 и ал.8 от ЗУБ. Изложените съображения, основаващи отказа, са незаконосъобразни, тъй като административният орган отхвърля хипотезата, че причините да напусна страната си на произход са мотивирани с опасения от сериозен риск за моя живот и личната ми сигурност. Причините, обосноваващи тези опасения, поради които съм напуснал Сирия и търся закрила, съм изложил добросъвестно пред административният орган и те са възприети от същия правилно. Въпреки това,  административният орган постановява процесния акт с аргумент, че независимо от изложените от мен фактически обстоятелства, която иначе се кредитират, не съставляват материалноправна предпоставка за предоставянето на бежански или хуманитарен статут.

1.1). Държавна агенция за бежанците счита, че не може да се направи обоснован извод, че спрямо мен са налице предпоставките за предоставяне на хуманитарен статут на основание чл.9, ал.1, т.2 от ЗУБ, тъй като приема, че не съм напуснал страната си поради риск от изтезание, нечовешко и унизително отнасяне или наказание, както от официалните власти, така и от която и да е било групировка на територията на Сирия –стр. 5 от акта). Този извод се явява в директно противоречие с друг извод на органа (стр.2 от акта), в който ДАБ възприема като достоверни разказаните от мен по време на интервюто ми обстоятелства за упражненото спрямо мен насилие и приложени изтезания по време на принудителното ми задържане в затвора „Гуиран“ в гр.Хасака за период от 5 години от управляващите тази част на страната ми кюрдски сили. За същото съм указал, че може да ми бъде извършен физически оглед доколкото по тялото ми и към този момент са налице белези от нечовешките форми на изтезание, приложени върху мен от кюрдските сепаратистки формирования,  контролиращи този конкретен затвор, град и региона около него в държавата ми на произход.

Паравоенните кюрдски формирования, които контролират затвора „Гуиран“ в гр. Хасака, несъмнено попадат в кръга на недържавните субекти, осъществяващи преследване съгласно дефиницията на чл.9, ал.2, т.2 и т.3 от ЗУБ.  Тези сили контролират голяма част от територията на Сирия и официалното правителство на Башар Асад не упражнява никакъв контрол в тези зони. Преминаването през 2017г. на контрола върху окръг Ракка, и в частност гр. Хасака, от ИДИЛ (ДАЕШ) към Сирийските демократични сили, значителна част от която са кюрдските паравоенни формирования „Пешмерга“, се доказва и от посочената в акта справка вх. № ЦУ-11859 от 27.08.2024г. на дирекция „Международна дейност“ на самия орган ДАБ при МС. 

Считам, че съгласно хипотезата на чл.9, ал.1, т.2 от ЗУБ с оглед на личните ми и неоспорени обстоятелства се установява, че не просто се опасявам, а реално съм понесъл тежко посегателство по смисъла на закона под формата на претърпените от мен изтезания. Съгласно доктрината действителността, както и вероятността от понасянето на тежко посегателство, се установяват съгласно приетите от общностната уредба (чл.4, ал.4 Квалификационна директива, КД) доказателствени стандарти за оценка на фактите и обстоятелствата, съдържащи се в заявлението за международна закрила.  Съгласно тези стандарти обаче във всички случаи, когато кандидатът вече е преживял преследване, или е понесъл значителна вреда в страната си на произход, това обстоятелство следва да се приема като признак за наличието на истински риск от ново преследване в бъдеще, или от ново нанасяне на същата или друга значителна вреда. Презумира се, че в тези хипотези реалната опасност от ново тежко посегателство в страната на произход винаги е налице. Допуска се (чл.4, ал.4 in fine КД) тази законова презумпция да бъде оборена само, когато съществуват достатъчно добри основания да се сметне, че преследването или значителната вреда не биха се повторили в бъдеще. Такива добри основания обичайно са толкова съществени промени в ситуацията в страната на произход или в житейските обстоятелства на търсещия закрила, че те радикално променят личното му положение в обективен контекст и изключват дори най-малката вероятност отново да стане жертва на тежко посегателство, което да му причини значителна вреда. (така, „Бежанско право“, изд. „Сиби“, 2022 г., §16, раздел I, т.5, стр.171)

Така, както съгласно теорията, така и съгласно съдебната практика, реалната опасност от тежко посегателство под формата на изтезание, нечовешко или унизително отнасяне е налице, когато се изразява в причиняване на значителна вреда на лицето, търсещо международна закрила, при която е налице определен вредоносен резултат под формата на физическа или психическа увреда, каквито вреди аз лично претърпях в затвора „Гуиран“ в продължение на значителен период от 5 години. 

Необходимостта от предоставянето на закрила на основание чл.9, ал.1, т.2, предложение първо от ЗУБ в моя случай произтича от категоричната и безусловна недопустимост в правния мир на изтезаването на човешки същества. Забраната е абсолютна и не зависи от конкретната ситуация или поведението на жертвата. 

Международноправната уредба на Конвенцията против изтезанията и други форми на жестоко, нечовешко или унизително отнасяне или наказание (КПИ) дава ясна дефиниция на термина „изтезание“, с който се означава всяко действие, с което умишлено се причинява силно физическо или психическо страдание или болка на дадено лице. Субективните ми усещания за причинените ми страдания, заявени от мен по време на интервюто в тази връзка, са изцяло кредитирани от решаващият орган в оспорения акт, доколкото не съществува критерий или метод, по който болката да бъде измерена и преценена външно и обективно. За безспорно считам и обстоятелство, че болката и страданието което изпитах при изтезанията, причинени ми в затвора „Гуиран“ бяха умишлено причинени от разпитващите ме лица. Съдебната практика указва, че за да е налице „изтезание“ по смисъла на чл.3 от ЕКПЧОС умисълът при причиняването на болката и страданията трябва да е породен от конкретни цели съгласно разпоредбата на  чл.1 КПИ, като първата от възможните цели е да се получат от изтезаваното или друго свързано с него лице сведения или признания, за да бъде наложено наказание за действие, което изтезаваното лице е извършило, или за което е заподозряно. (така,  §39 от Решение от 4 октомври 2005г., на ЕСПЧ: Becciev срещу Молдова, жалба №9190/03)

Представената от мен бежанска история сочи точно наличието на тези цели, доколкото кюрдските сили ме обвиняваха, че съм член на ДАЕШ (ИДИЛ) и чрез прилаганите върху мен изтезания искаха да получат признанията ми за тези несъстоятелни техни подозрения.

1.2). Алтернативно, считам че дори да не се възприеме наличието на предпоставките по чл.9, ал.1, т.2 ЗУБ за предоставяне на закрила под формата на хуманитарен статут поради реална опасност от тежко посегателство, спрямо мен е налице и друго основание за получаване на международна закрила по  чл.9, ал.8 от ЗУБ. Съгласно разпоредбата хуманитарен статут може да бъде предоставен и по други причини от хуманитарен характер, както и поради причините, посочени в заключенията на Изпълнителния комитет на Върховния комисар на Организацията на обединените нации за бежанците.

В моят случай такива други причини от хуманитарен характер обективно са налице, тъй като страдам от онкологичното заболяване Ходжкинов лимфом от II степен, за което представям медицинско направление от 19.10.2024г. от Специализираната болница за активно лечение на хематологични заболявания ЕАД – гр.София. Доколкото състоянието ми е животозастрашаващо то налага безусловното провеждане на незабавно лечение, каквото в момента получавам в Република България и каквото твърдя, че не е нито възможно, нито достъпно за мен в Сирия.

Самият решаващ орган в акта си установява, че в резултат на военния конфликт в Сирия продължаващ вече над 13 години и тежките санкции налагани от западните държави на режима на президента Башар Асад е налице колапс на фармацевтичната индустрия, здравната инфраструктура и общественото здравеопазване. Органът е констатирал на база на събраната информация, че според Световната здравна организация (СЗО) дори в столицата гр.Дамаск от съществуващите 15 обществени болници само 11 са напълно функциониращи и че поради посочените по-горе причини гражданите на Сирия трябва да чакат продължителни периоди от време, за да получат достъп до лечение, като освен тове е необходимо да плащат за всички медицински продукти и лекарства. Само малка част от тези нужди се покриват от Обществото на Червения полумесец на държавата Катар, която предоставя на Сирия лекарства за лечение на различни видове онкологични заболявания и за разходи по оборудване за ранна диагностика и лечение.

С оглед обаче на престоя ми в затвора „Гиуран“ и хвърленото върху мен съмнение, че съм член на ДАЕШ (ИДИЛ) преценявам вероятността да получа достъп до лечение в Сирия като абсолютно минимална, ако не и непълно невъзможна. Дори и да се приеме обаче, че такъв достъп няма да ми бъде отказан, то остава обективният риск болестта ми да се развие и да причини моята смърт, докато чакам да ми дойде реда за лечение. Това създава у мен огромно опасение за живота ми и ме мотивира да напусна страната си и да потърся помощ и закрила извън нея. Ако при отказ да ми бъде предоставена закрила по тази причина от хуманитарен характер жалбоподателят бъда върнат в Сирия за мен безспорно ще се създаде пряк и неоспорим риск за живота ми във връзка с гореизложената ситуация в страната ми на произход. 

Същото би съставлявало нарушение от страна на Република България на поетите от нея международни задължения за защита на правото на живот и свобода от нечовешко и унизително отнасяне по чл.2 и чл.3 от Европейската конвенция за правата на човека и основните свободи (ЕКПЧОС) и по чл. 2, ал.1 и чл.4 от Хартата на основните права на ЕС. 

Ето защо считам, че в конкретния ми случай рещаващият орган е следвало да се произнесе положително относно приложимостта на хипотезата по чл.9, ал.8 от ЗУБ. 

II. 	По аргумента, че представлявам заплаха за националната сигурност. 

Органът е изложил в оспорения акт и мотиви във връзка с постъпило писмено становище с вх. №2-76 от Държавна агенция „Национална сигурност“, с което се възразява да ми бъде предоставена закрила в Република България поради това, че се счита че представлявам опасност за националната сигурност. Становището на ДАНС се събира на основание чл.58, ал. 10 от ЗУБ като част от сложния фактически състав на акта, с който се предоставя или отказва международна закрила. В тази връзка при постановяването на оспорения акт органът посочва като правно основание за неговото издаване и разпоредбите на чл.12, ал.1, т.6 и ал.2, т.4 от ЗУБ.

2.1.)  Считам, че в тази му част актът е постановен в противоречие с материалните разпоредби на чл.12, ал.1, т.6 и ал.2, т.4 във връзка с чл.1F от Женевската конвенция за статута на бежанците от 1951г.

Разпоредбите на чл.12, а.1 и 2 от ЗУБ въвеждат в националния закон т.нар. „изключващи клаузи“ по чл.1F на Женевската конвенция за статута на бежанците от 1951г. 

Съгласно доктрината, изключващите клаузи по чл.1F от Конвенцията, респ. чл.12 от закона, по принцип имат санкционен характер, който се изразява в отказа да се даде закрила на лице, което иначе отговаря на определението за бежанец заради други негови негативни качества или постъпки. Прилагането на изключваща клауза спрямо конкретно лице и изваждането му от обхвата на международната закрила е правно възможно обаче само, ако това лице действително е бежанец, или има основания да получи допълнителна (субсидиарна) закрила под формата на хуманитарен статут. Не може да бъде изключено от правото да получи статут лице, което не отговаря предпоставките за предоставяне на статут по чл.8 или чл.9 от ЗУБ. Иначе казано, не е възможно да се приложи „изключване“ от международна закрила, ако преди това не е извършено „включване“ в обхвата и приложното поле на тази закрила съгласно законовоустановените й предпоставки, доколкото едно субективно право не може да бъде отказано, отнето или прекратено, ако то не е възникнало и изначално не съществува в патримониума на конкретния носител. (така, „Бежанско право“, изд. „Сиби“, 2022 г., §12, раздел II, т.2 и 3, стр.128-129)

В тази връзка считам, че както наведеното правно основание по чл.12, ал.1, т.6 и ал.2, т.4 от ЗУБ, така и изложените в акта фактически основания в тази връзка се явяват в нарушение на посочените материални разпоредби, доколкото органът наред с това е изложил и мотиви, и правни основания по чл. 75 ал.1, т.2 и 4 за изначалната липса на основание за предоставяне на международна закрила по чл.8 и чл.9 от ЗУБ. Следователно, няма как да законосъобразно да приложи и изключващите клаузи по чл.12, ал.1, т.6 и ал.2, т.4 от ЗУБ, защото двоен отказ на закрила не е правно възможен.

2.2.) Извън горното, оспореният акт се явява немотивиран и постановен при съществено нарушение на административнопроизводствените правила, което представлява самостоятелно отменително основание по чл. 146, т.3 АПК.

Административният орган е основал отказа си на обстоятелството, че Държавна агенция „Национална сигурност“ е изпратила становище, с което възразява да ми бъде предоставена закрила в Република България. За да го стори обаче органът е бил длъжен  да изиска от ДАНС писмени доказателства относно причините, обосноваващи за възражението. 

В този смисъл е и практиката както на националния съд, така и на европейските съдилища. Така, с Решение на Съда на Европейския съюз, Първи състав от 22 септември 2022 г., постановено по дело C‑159/21 с предмет преюдициално запитване, отправено на основание член 267 ДФЕС, в т.2 от него се указва, че член 4, параграфи 1 и 2, член 10, параграфи 2 и 3, член 11, параграф 2 и член 45, параграф 3 от Директива 2013/32 във връзка с член 14, параграф 4, буква „а“ и член 17, параграф 1, буква „г“ от Директива 2011/95/ЕС (Квалификационна директива, КД), трябва да се тълкуват в смисъл, че не допускат национална правна уредба, съгласно която когато органи със специализирани функции, свързани с националната сигурност, са констатирали с немотивирано становище, че дадено лице представлява заплаха за тази сигурност, решаващият орган е длъжен системно да отказва да предостави субсидиарна закрила на това лице или да отнема предоставената по-рано международна закрила на същото лице, като се основава на споменатото становище.

Това от една страна представлява пречка за адресата на оспореното решение да се запознае с всички данни в преписката, на които се е обосновал административният орган ДАНС, за да може реално да изрази становище по тези данни, както и надлежно да упражни правото си на защита. От друга страна, това представлява пречка самият решаващ орган ДАБ-МС да се запознае със „същественото съдържание на данните от важно значение“, за да прецени за отделния случай конкретните факти, които следва да са му известни, с цел да определи дали съществуват сериозни основания да се счита, че положението на жалбоподателя, който иначе отговаря на критериите за получаване на международна закрила, попада в хипотезата на изключване от такава закрила по член 17, параграф 1, буква „г“ от Директива 2011/95/ЕС (КД).

Действително Държавна агенция „Национална сигурност“ представлява орган със специализирани функции, свързани с националната сигурност, по смисъла на практиката на СЕС, тъй като съгласно чл.41, ал.1, т.1 от ЗДАНС агенцията осъществява контролна дейност във връзка с пребиваването на чужденци в Република България, като дава становища по молби за предоставяне на убежище, статут на бежанец, хуманитарен статут и временна закрила по Закона за убежището и бежанците, а последното правомощие на ДАНС кореспондира с въведеното в чл.58, ал.10 от ЗУБ задължение за изискване на писменото й становище, което да се вземе предвид при произнасяне в производството по общия ред на ЗУБ.

В обжалвания акт обаче органът изрично посочва, че преценката дали кандидатът за международна закрила представлява заплаха за националната сигурност, е изключително в правомощията на ДАНС и че тяхното становище по чл.58, ал.10 от ЗУБ е задължително и обвързващо за ДАБ като решаващ орган. 

Този извод е в пряко противоречие с цитираното решение на СЕС, в което се посочва – цитирам: „… единствено решаващият орган, под съдебен контрол, е този, който трябва да направи преценка на всички релевантни факти и обстоятелства, включително свързаните с прилагането на членове 14 и 17 от Директива 2011/95, след извършването на която да приеме решение.“ СЕС развива подробни мотиви, че в процедурата за разглеждане на молбите за международна закрила решаващият орган следва да отчете във всеки отделен случай конкретните факти, които са му известни, с цел да определи дали съществуват сериозни основания да се счита, че положението на заинтересованото лице попада в хипотезата на евентуална заплаха за националната сигурност, както и че този орган не може надлежно просто да приведе в действие решение, прието от друг орган, което е задължително за него по силата на националната правна уредба, и само на това основание да откаже да предостави субсидиарна закрила. СЕС указва – цитирам:  „Напротив, решаващият орган трябва да разполага с цялата релевантна информация и с оглед на тази информация самостоятелно да прецени фактите и обстоятелствата, за да определи съдържанието на решението си, както и да го мотивира в пълна степен.“

Тъкувателните решения на СЕС са задължителни за националните съдилища на държавите-членки на Европейския съюз.  

В горния смисъл е и актуалната практика на Върховния административен съд, а именно -  Решение №9349 от 09.10.2023г. по адм. д. №4863/2023г., IV о.; Решение №11467 от 22.11.2023г. по адм. д. №6602/2023г. IV о.; Решение №443 от 15.01.2024г. по адм. д. №6605/2023г., IV о. и др.

Административният орган е допуснал нарушение на административнопроизводствените правила като е приел че становището на ДАНС е обвързващо за него и не е изискал представянето на фактите и обстоятелствата за съставянето му, за да е в състояние да се запознае с относимите факти и да ги прецени при произнасянето си в производството по предоставяне на международна закрила по общия ред на ЗУБ.

По изложените съображения, считам, че обжалвания акт в тази му част се явява и немотивиран поради липсата на релевирани фактически основания за прилагането на чл.12, ал.1, т.6 и чл.12, ал.2, т.4 от ЗУБ.

Тъй като към момента не знам какви са причините поради които ДАНС счита, че представлявам заплаха за националната сигурност, конкретно становище ще изразя след като се запозная със същите.	

По изложените съображения, считам, че оспореното решение е постановено при съществено нарушение на административнопроизводствени правила и при противоречие с материалноправни разпоредби  - отменителни основания по чл. 146, т. 3 и 4 АПК. 

ИСКАНЕ: С оглед гореизложеното уважаеми господин/жо административен съдия, Ви моля да отмените решение №11043/24.10.2024 г. на председател на ДАБ при МС със законните последици от това.

	Особено искане: Моля на основание чл.4 от ГПК във връзка с чл.14 ал.2 от АПК за съдебното заседание да бъде назначен преводач от арабски език тъй като не владея български език.

	Приложение: препис от жалбата за ответната страна и пълномощно.


22.11.2024 г.                                                               С уважение:_______________
								(Абдулкарим Алсулейман)

